पिछले साल इंग्लैंड ने अपने घर में भारतीय टीम को लगातार चार टेस्ट मैच हराया था.आईसीसी की मौजूदा रैंकिग में भी इंग्लैंड दूसरे नंबर पर है जबकि भारत पांचवे स्थान पर है.अगर भारत इंग्लैंड को अपनी पिचों पर 4-0 से हराती है तो कप्तान महेंदर सिंह धोनी की टीम विश्व रैंकिंग में काफी सुधार कर सकती है. लेकिन भारतीय टीम के लिए रास्ता आसान नहीं है.इंग्लैंड की टीम भी फॉर्म में है और उसके पास अच्छे स्पिनर भी है.तो क्या धोनी की टीम इंग्लैंड में मिली हार का बदला ले पाएगी?क्या सचिन, सहवाग और ज़हीर जैसे खिलाड़ी एलिएस्टर कुक, केविन पीटरसन औऱ ग्रेम स्वान की टीम पर भारी पड़ेंगे?वरिष्ठ खेल पत्रकार प्रदीप मैगज़ीन का मानना है कि इंग्लैंड में खेलना औऱ भारतीय पिच पर खेलना दो अलग बात है. वो कहते है, "पारंपरिक तौर पर इंग्लैंड ने कभी भी भारत में अच्छा प्रदर्शन नहीं किया है. उनकी मज़बूत टीमें भी यहां हारी हैं. इस बार भी टर्निग पिचों पर भारतीय टीम को हराना उनके लिए आसान नहीं होगा."पूर्व अंतरराष्ट्रीय क्रिकेटर विजय दहिया भी मानते हैं कि फिरकी गेंदबाज़ सिरीज़ में अहम भूमिका निभाएंगे.बीबीसी से बातचीत में उन्होंने कहा, "मुझे लगता है कि स्पिनर पर बहुत दारोमदार रहेगा. धोनी भी बार-बार कहते आए हैं कि पिच स्पिन को मदद देने वाली होनी चाहिए और इसमें कोई गलत भी नहीं है." भारतीय टीम में जिस जगह पर सबसे ज्यादा चयनकर्ताओं को दिमाग लगाना होगा वो है छठे नंबर पर कौन बल्लेबाज़ी करेगा.विजय दहिया कहते हैं, "6 नंबर पर बड़ा सवाल है क्योंकि यहां बहुत से दावेदार है. मुझे लगता है कि इस नंबर पर चेतेश्वर पुजारा शानदार खिलाड़ी हैं लेकिन उसे राहुल द्रविड़ से तुलना करने की गलती न करे. नंबर 6 पर हेल्थी कंपटीशन है क्योंकि युवराज सिंह ने घरेलू क्रिकेट में दोहरा सैकड़ा लगाया है, रैना उस नंबर पर खेलते हैं और पुजारा तो हैं ही. "वहीं प्रदीप मैगजीन का मानना है कि इस नंबर पर युवराज सिंह को मौका देना ठीक रहेगा.सिरीज़ का पहला टेस्ट मैच 15 नवंबर से अहमदाबाद में खेला जाएगा.